Document ID: 32013D0653

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 12ης Νοεμβρίου 2013
όσον αφορά τη χρηματοδοτική ενίσχυση από την Ένωση για ένα συντονισμένο σχέδιο ελέγχου σχετικά με την παρακολούθηση της μικροβιακής αντοχής στους ζωονοσογόνους παράγοντες το 2014
[κοινοποιηθείσα υπό τον αριθμό C(2013) 7289]
(2013/653/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (1), και ιδίως το άρθρο 66,
Έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (2) («ο δημοσιονομικός κανονισμός»), και ιδίως το άρθρο 84 παράγραφος 2,
Εκτιμώντας τα ακόλουθα:
(1)
Ο κανονισμός (ΕΚ) αριθ. 882/2004 θεσπίζει, μεταξύ άλλων, τις διαδικασίες που διέπουν τη χρηματοδοτική στήριξη από την Ένωση για τη λήψη μέτρων αναγκαίων για την εξασφάλιση της εφαρμογής του κανονισμού (ΕΚ) αριθ. 882/2004.
(2)
Η οδηγία 2003/99/ΕΚ του Ευρωπαϊκού Κοινοβουλίου και του Συμβουλίου (3) ορίζει ότι τα κράτη μέλη μεριμνούν ώστε η παρακολούθηση να παρέχει συγκρίσιμα στοιχεία για την εμφάνιση μικροβιακής αντοχής (ΜΑ) στους ζωονοσογόνους παράγοντες και, στο βαθμό που αποτελούν απειλή για τη δημόσια υγεία, σε άλλους παράγοντες.
(3)
Το άρθρο 7 παράγραφος 3 της εν λόγω οδηγίας προβλέπει ότι η Επιτροπή καθορίζει λεπτομερείς κανόνες για την εφαρμογή στην πράξη της παρακολούθησης της μικροβιακής αντοχής.
(4)
Διάφορες επιστημονικές γνωμοδοτήσεις που δημοσιεύτηκαν από την Ευρωπαϊκή Αρχή για την Ασφάλεια των Τροφίμων και εκθέσεις που δημοσιεύτηκαν από τον Παγκόσμιο Οργανισμό Υγείας (ΠΟΥ), τον Οργανισμό Τροφίμων και Γεωργίας των Ηνωμένων Εθνών (FAO) και τον Παγκόσμιο Οργανισμό για την Υγεία των Ζώων (ΟΙΕ) ζητούν την εναρμονισμένη παρακολούθηση της μικροβιακής αντοχής (ΜΑ) στα ζωονοσογόνα και συμβιούντα βακτήρια που είναι παρόντα σε ζώα ή σε τρόφιμα. Ως εκ τούτου, η Επιτροπή, με την εκτελεστική απόφασή της 2013/652/ΕΕ της Επιτροπής (4), θέσπισε λεπτομερείς κανόνες για την εναρμονισμένη παρακολούθηση και την υποβολή εκθέσεων για τη ΜΑ, σύμφωνα με το άρθρο 7 παράγραφος 3 της οδηγίας 2003/99/ΕΚ, που πρέπει να διεξάγονται από τα κράτη μέλη.
(5)
Η εναρμονισμένη αυτή παρακολούθηση πρέπει να διεξάγεται σύμφωνα με το άρθρο 3 του κανονισμού (ΕΚ) αριθ. 882/2004 ώστε να εξασφαλίζεται ότι οι επίσημοι έλεγχοι διενεργούνται τακτικά, βάσει της επικινδυνότητας και με την κατάλληλη συχνότητα για την επίτευξη των στόχων του εν λόγω κανονισμού, λαμβανομένων υπόψη των εντοπισθέντων κινδύνων που συνδέονται με ζώα, ζωοτροφές ή τρόφιμα, με επιχειρήσεις ζωοτροφών ή τροφίμων, με τη χρήση ζωοτροφών ή τροφίμων ή με οποιαδήποτε διαδικασία, υλικό, ουσία, δραστηριότητα ή ενέργεια που μπορεί να επηρεάσει την ασφάλεια των ζωοτροφών ή των τροφίμων, την υγεία των ζώων ή την καλή διαβίωση των ζώων.
(6)
Για να διευκολυνθεί η απρόσκοπτη και ταχεία εφαρμογή της εν λόγω παρακολούθησης, η Ένωση θα πρέπει να υποστηρίξει οικονομικά τα κράτη μέλη που διεξάγουν την παρακολούθηση στο καταλληλότερο επίπεδο, όπως ορίζεται στο άρθρο 66 παράγραφος 1 στοιχείο γ) του κανονισμού (ΕΚ) αριθ. 882/2004.
(7)
Σύμφωνα με το άρθρο 84 του δημοσιονομικού κανονισμού και το άρθρο 94 του κατ’ εξουσιοδότηση κανονισμού (ΕΕ) αριθ. 1268/2012 της Επιτροπής (5), της ανάληψης δαπάνης από τον προϋπολογισμό της Ένωσης προηγείται απόφαση χρηματοδότησης που καθορίζει τα ουσιώδη στοιχεία της ενέργειας που συνεπάγεται δαπάνη και εκδίδεται από το θεσμικό όργανο ή από τις αρχές τις οποίες έχει εξουσιοδοτήσει το θεσμικό όργανο.
(8)
Τα μέτρα που κρίνονται επιλέξιμα για χρηματοδοτική στήριξη από την Ένωση καθορίζονται εντός της παρούσας εκτελεστικής απόφασης.
(9)
Η χρηματοδοτική συνεισφορά της Ένωσης θα πρέπει να χορηγείται με την προϋπόθεση ότι έχουν διενεργηθεί οι δοκιμές και οι αναλύσεις σύμφωνα με την παρούσα εκτελεστική απόφαση και την εκτελεστική απόφαση 2013/652/ΕΕ, καθώς και ότι θα προσκομιστούν τα αναγκαία στοιχεία από τις αρμόδιες αρχές εντός των προθεσμιών που καθορίζονται στην παρούσα εκτελεστική απόφαση.
(10)
Για λόγους διοικητικής αποτελεσματικότητας όλες οι δαπάνες που υποβάλλονται για χρηματοδοτική συνεισφορά της Ένωσης θα πρέπει να εκφράζονται σε ευρώ, ενώ θα πρέπει να καθορίζεται η συναλλαγματική ισοτιμία για τις δαπάνες σε άλλο νόμισμα εκτός του ευρώ.
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο
Η Ένωση συμβάλλει στις δαπάνες που πραγματοποιούνται από τα κράτη μέλη σχετικά με την εφαρμογή της εναρμονισμένης παρακολούθησης της μικροβιακής αντοχής σύμφωνα με την εκτελεστική απόφαση 2013/652/ΕΕ σε δείγματα πουλερικών που συγκεντρώθηκαν μεταξύ 1ης Ιανουαρίου 2014 και 31ης Δεκεμβρίου 2014, με το συνολικό ανώτατο ποσό των 1 407 585 ευρώ, που θα χρηματοδοτηθεί από τη γραμμή 17 04 07 01.
Άρθρο 2
Επιλέξιμες δαπάνες
Η χρηματοδοτική συνεισφορά της Ένωσης:
α)
ανέρχεται σε ποσοστό 50 % των δαπανών που πραγματοποίησε κάθε κράτος μέλος για την εφαρμογή της παρακολούθησης η οποία αναφέρεται στο άρθρο 1 της εκτελεστικής απόφασης 2013/652/ΕΕ και πραγματοποιείται από την αρμόδια αρχή·
β)
δεν υπερβαίνει τα ακόλουθα ποσά:
i)
8 ευρώ για δαπάνες προσωπικού ανά δειγματοληψία τυφλού εντέρου·
ii)
11 ευρώ ανά απομόνωση και ταυτοποίηση E. coli·
iii)
21,5 ευρώ ανά απομόνωση και ταυτοποίηση καμπυλοβακτηριδίου·
iv)
15 ευρώ ανά δοκιμή της ευαισθησίας σε αντιμικροβιακούς παράγοντες (AST) κάθε απομονωθέντος στελέχους σαλμονέλας ή E. coli·
v)
15 ευρώ ανά AST κάθε απομονωθέντος στελέχους καμπυλοβακτηριδίου·
vi)
17,5 ευρώ ανά χαρακτηρισμό και ταξινόμηση απομονωθέντων στελεχών της σαλμονέλας ή E. coli που παρουσιάζουν αντοχή στις κεφαλοσπορίνες και τη μεροπενέμη τρίτης γενιάς·
vii)
22 ευρώ ανά προσδιορισμό οροτύπου σαλμονέλας·
viii)
τα ανώτατα ποσά που αναφέρονται στο παράρτημα I.
γ)
Μόνο οι δαπάνες που αναφέρονται στο παράρτημα II είναι επιλέξιμες για χρηματοδοτική συνεισφορά της Ένωσης.
Άρθρο 3
Κανόνες επιλεξιμότητας
1. Η συνεισφορά της Ένωσης υπόκειται στις ακόλουθες προϋποθέσεις:
α)
έως την 31η Μαΐου 2015 τα κράτη μέλη θα έχουν υποβάλει στην Ευρωπαϊκή Αρχή για την Ασφάλεια των Τροφίμων, η οποία είχε λάβει εντολή για το έργο αυτό από την Ευρωπαϊκή Επιτροπή, τεχνική έκθεση που θα καλύπτει τουλάχιστον τις πληροφορίες οι οποίες απαιτούνται στο μέρος Β του παραρτήματος της εκτελεστικής απόφασης 2013/652/ΕΕ·
β)
έως τις 31 Μαΐου 2015 τα κράτη μέλη θα έχουν υποβάλει στην Επιτροπή, σε ηλεκτρονική μορφή, οικονομική έκθεση σύμφωνα με τον μορφότυπο του παραρτήματος III της παρούσας απόφασης. Για να είναι επιλέξιμες για χρηματοδότηση, οι δαπάνες πρέπει να έχουν αποπληρωθεί πριν από την υποβολή της αίτησης. Τα δικαιολογητικά έγγραφα, τα οποία αποδεικνύουν όλες τις δαπάνες που αναφέρονται στην οικονομική έκθεση, αποστέλλονται στην Επιτροπή μόνον εφόσον ζητηθούν.
2. Η Επιτροπή μπορεί να μειώσει το ποσό της συνεισφοράς που αναφέρεται στο παράρτημα I σε περίπτωση που δεν πληρούνται οι προϋποθέσεις της παραγράφου 1 του παρόντος άρθρου, λαμβάνοντας υπόψη τη φύση και τη σοβαρότητα της μη συμμόρφωσης, καθώς και τη δυνητική χρηματοοικονομική απώλεια για την Ένωση.
Άρθρο 4
Τιμή μετατροπής για τις δαπάνες
Για λόγους διοικητικής αποτελεσματικότητας, όλες οι δαπάνες για τις οποίες υποβάλλεται αίτηση χρηματοδοτικής συνεισφοράς της Ένωσης θα πρέπει να είναι εκφρασμένες σε ευρώ. Αν οι δαπάνες ενός κράτους μέλους είναι σε νόμισμα διαφορετικό από το ευρώ, το εν λόγω κράτος μέλος τις μετατρέπει σε ευρώ βάσει της τελευταίας ισοτιμίας της Ευρωπαϊκής Κεντρικής Τράπεζας πριν από την πρώτη ημέρα του μήνα κατά τον οποίο το κράτος μέλος υποβάλλει τη σχετική αίτηση.
Άρθρο 5
Η παρούσα απόφαση συνιστά απόφαση χρηματοδότησης κατά την έννοια του άρθρου 84 του κανονισμού (ΕΕ, Ευρατόμ) αριθ. 966/2012.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 12 Νοεμβρίου 2013.

Labels: 16
19
5
0
6